আমাদের গ্রামের বাড়িটি খুবই নির্জন, চারপাশে প্রচুর গাছপালা, অনেকগুলো পুকুর, পুরোনো দালানকোঠা। সব মিলিয়ে বাড়িটিকে একটা ভূতুড়ে বাড়ি মনে হয়। দাদা-দাদী মারা গেছেন অনেকদিন হয়ে গেল। এরপর থেকে বাড়িতে মনু মিয়া ও জলিল নামে দুইজন পাহারাদার থাকে। আমার পরীক্ষা শেষে গ্রামে গেলাম । গ্রামে গেলে আমরা আমাদের  পুরোনো দালান বাড়িতেই থাকি। সন্ধ্যা হয়ে গেল। রাতের খাবার খাচ্ছি। হঠাত্ বাড়ির পাশে একটি শব্দ শোনা গেল। ভয়ে সবার গা ছম ছম করল, পাশে বসা মনু মিয়া হেসে বলল, ভয় পাইতেছেন নাকি? ভয়ের কারণ নাই। ভূত-টুত হবে আরকি! খাওয়া শেষ হতেই পাশের ঘরের দুই চাচাতো ভাই অপু ও তপু আসল। অনেকদিন পর দেখা। অপু বলল, কিরে দীপু, বার্ষিক পরীক্ষা শেষ নাকি? আনন্দ করতে বাড়িতে এসেছ ? আজ রাতেই ভূতের ভয়ে আনন্দ ছুটে যাবে। আমি বললাম, এতো ভয় দেখাচ্ছিস কেন? আমি ভূতকে ভয় পাই নাকি? আমাদের কথা শুনে জলিল মিয়া হেসে উঠল। তোমাদের একদিন কালো গাব গাছের ভূতের গল্প  বলব। এখন শুয়ে পড়। রাত অনেক হয়েছে ! সারারাত আমার ঘুম হয়নি। কালো গাব গাছই বা কি, আর ভূতই বা কি, এই ভাবতে ভাবতে রাত কেটে গেল।